Forsætisráðherra Srí Lanka hefur skipað her og lögreglu landsins að grípa til hvaða ráða sem er til að halda stjórnarandstæðingum í skefjum. Neyðarástandi hefir verið lýst yfir og forsetinn er flúinn úr landi.
Her og lögregla á Srí Lanka hefur fengið frjálsar hendur við að bæla niður óeirðir sem urðu til þess að forseti landsins er flúinn til útlanda. Forsætisráðherrann hefur tekið við af honum til bráðabirgða. Hann segir að ekki komi til greina að láta fasista taka völdin.
Gota er þjófur, hrópuðu mótmælendur sem fóru í dag um götur Colombo, höfuðborgar Srí Lanka. Með því áttu þeir við Gotabaya Rajapaksa forseta, sem er flúinn úr landi og hefur fengið hæli í Maldívum. Ranil Wickremesinghe forsætisráðherra lýsti við það yfir neyðarástandi og gerði sjálfan sig að forseta til bráðabirgða. Hann hefur fyrirskipað útgöngubann í vesturhluta landsins, þar á meðal í höfuðborginni. Vígreifir stjórnarandstæðingar hafa það að engu. Wickremesinghe gaf her og lögreglu frjálsar hendur í dag við að halda aftur af stjórnarandstæðingum. Hann segir það ekki ganga að fasistar nái völdum.
Ókyrrð hefur farið sívaxandi á Srí Lanka síðustu mánuði. Efnahagsástandið er hið versta frá því að landið fékk sjálfstæði. Gjaldeyrisskortur ríkissjóðs veldur því að eldsneyti er af skornum skammti og skortur á innfluttum matvælum og lyfjum. Verðbólga veldur því síðan að fjöldi fólks á ekki lengur til hnífs og skeiðar og verður að reiða sig á aðstoð hjálparstofnana. Stjórnvöld kenna ytri aðstæðum um efnahagshrunið, svo sem covidfaraldrinum. Að mati hagfræðinga er rótina að finna í efnahagsóstjórn og rótgróinni spillingu á æðstu stöðum.
Forsætisráðherra Srí Lanka hefur skipað her og lögreglu landsins að grípa til allra tiltækra ráða til að halda stjórnarandstæðingum í skefjum. Neyðarástandi hefir verið lýst yfir og forsetinn er flúinn úr landi. 